SET ปิดเช้ารีบาวด์ 8 จุด รับตัวเลขติดเชื้อลด – กระจายวัคซีนดี ลุ้นคลายล็อกดาวน์ปลาย ส.ค.
SET ปิดเช้ารีบาวด์ 8 จุด รับตัวเลขผู้ติดเชื้อโควิดลดลงต่ำกว่า 2 หมื่นรายต่อวัน และการกระจายวัคซีนได้ค่อนข้างดี ลุ้นรัฐบาลคลายล็อกดาวน์ปลายเดือน ส.ค.นี้ ช่วงบ่ายให้แนวต้านที่ 1,557 จุด แนวรับที่ 1,545 จุด 
20 ส.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้รีบาวด์ขึ้นมาได้ค่อนข้างดี สวนทางตลาดหุ้นในภูมิภาคที่ส่วนใหญ่ลบ เนื่องจากตัวเลขผู้ติดเชื้อโควิด-19 ในประเทศลดลงต่ำกว่า 2 หมื่นรายต่อวัน และลุ้นจะปรับลดลงต่อเนื่องในสัปดาห์หน้า ขณะที่ช่วงครึ่งแรกของเดือน ส.ค.มีการกระจายวัคซีนได้ค่อนข้างดี โดยฉีดวัคซีนได้เฉลี่ย 4 แสนโดสต่อวัน และการฉีดวัคซีนไขว้ใช้ระยะเวลาลดลง เชื่อว่าจะสร้างภูมิคุ้มกันหมู่ได้เร็วขึ้น และคาดหวังรัฐบาลคลายล็อกดาวน์ปลายเดือน ส.ค.นี้ ดังนั้น วันนี้หุ้นกลุ่มท่องเที่ยว ค้าปลีก และร้านอาหาร กลับมาฟื้นตัว
สำหรับแนวโน้มการลงทุนช่วงบ่าย นายศราวุธ คาดว่าน่าจะปรับขึ้นได้ต่อเนื่องจากภาคเช้า ให้แนวต้านที่ 1,557 จุด แนวรับที่ 1,545 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC มูลค่าการซื้อขาย 2,518.52 ล้านบาท ปิดที่ 56.50 บาท ลดลง 1.75 บาท
DTAC มูลค่าการซื้อขาย 1,110.04 ล้านบาท ปิดที่ 36.00 บาท เพิ่มขึ้น 2.25 บาท
KBANK มูลค่าการซื้อขาย 879.07 ล้านบาท ปิดที่ 108.00 บาท เพิ่มขึ้น 2.00 บาท
OR มูลค่าการซื้อขาย 855.99 ล้านบาท ปิดที่ 29.00 บาท เพิ่มขึ้น 0.50 บาท
ACE มูลค่าการซื้อขาย 836.92 ล้านบาท ปิดที่ 4.16 บาท ราคาไม่เปลี่ยนแปลง
 